ሳዑዲ አረቢያ በህክምና ስህተት ጉዳት ለደረሰበት ኢትዮጵያዊ ታዳጊ 21 ነጥብ 7 ሚሊየን ብር ካሳ ከፈለች
በሳዑዲ አረቢያ በህክምና ስህተት የአልጋ ቁራኛ ሆኖ ለ13 ዓመታት የቆየው ኢትዮጵያዊ ታዳጊ መሀመድ አብዱላዚዝ 21 ነጥብ 7 ሚሊየን ብር ካሳ ተከፈለው።ጠቅላይ ሚኒስትር ዶክተር አብይ አህመድ በቅርቡ በሳዑዲ አረቢያ ጉብኝት ባደረጉበት ወቅት ለሳዑዲ መንግስት ያቀረቡት ጥያቄ ተቀባይነት አግኝቶ የካሳ ክፍያው መፈፀሙን የውጭ ጉዳይ ሚኒስቴር ለጣቢያችን በላከው መግለጫ አስታውቋል፡፡ከ12 ዓመት በፊት ባጋጠመው የመተንፈሻ እክል አፍንጫው ላይ ቀዶ ህክምና ለማድረግ ወደ ጂዳ ሆስፒታል ያመራው መሃመድ አብዱላዚዝ በወቅቱ የ4 ዓመት ልጅ ነበር፡፡ለቀዶ ህክምና ከገባ በኋላ ግን በተፈፀመ የህክምና ስህተት እስካሁን ድረስ እራሱን ስቶ የአልጋ ቁራኛ ሆኖ ቆይቷል።ባለፈው ሳምንት በሀገሪቱ ጉብኝት ያደረጉት ጠቅላይ ሚኒስትር ዶክተር አብይ አህመድ ታዳጊ መሀመድ ያለበት ሆስፒታል በመገኘት መጎብኘታቸው ይታወሳል።